
LOUISA GEORGE

Høytidsmagi


Louisa George har vært en ivrig leser hele livet. Mellom kapitlene har hun utdannet seg til sykepleier, giftet seg med legehelten sin og fått to sønner. Nå skriver hun bøker selv, blant annet legeromaner. Louisas bøker har vunnet mange priser og blitt oversatt til flere språk. Hun bor i Auckland i New Zealand.

Rachel Tait, en fremgangsrik akuttlege som hadde vunnet en rekke stipendier og priser, var stolt av at hun aldri gjorde feil i jobben. Dessverre kunne hun ikke være fullt så ubekymret når det gjaldt privatlivet sitt.

Hun stirret ut av drosjen på vinterlandskapet som utfoldet seg foran henne: de leende barna som kastet snøballer på hverandre, huskyspannet som trakk en slede med et tydelig forelsket par i, de snødekte fjellene under den svarte nattehimmelen opplyst av tusenvis av stjerner, de søte alpehyttene og de glitrende lysene som var festet over hele resepsjonsfasaden og i grenene på trærne rundt.

Det så ut som noe fra et filmsett.

Og hun måtte innrømme at det også så ut til å bli nok en personlig tabbe hun ville angre på at hun hadde gjort de neste fire månedene.

Hvorfor hadde hun valgt å tilbringe julen på et så julete sted?

Hvorfor hadde hun ikke valgt Australia eller Maldivene? Eller et sted der de ikke feiret jul i det hele tatt?

Nå hadde hun lært. Å ta den første jobben hun hadde blitt tilbudt bare for å unnslippe Leeds General Hospital, hadde ikke vært den beste beslutningen hun hadde tatt.

Hun kunne objektivt sett se at Sainte Colette var et fortryllende sted. Og bitende kaldt. Kanskje, lo hun for seg selv, hun faktisk kunne bli den isdronningen hun så ofte hadde blitt beskyldt for å være mens hun var her. Forhåpentligvis ville kulden være smittsom, slik at hun kunne fryse hjertet sitt til is for å forhindre at det noensinne skulle bli såret igjen.

Hun ristet på seg. Hun hadde kommet hit for å glemme, ikke for å huske.

Etter at hun hadde betalt sjåføren, hengte hun håndvesken over kroppen, stappet én bag under den ene armen, løftet den andre opp på venstre skulder, tok tak i håndtaket på trillekofferten og ble så stående og lure på hva hun skulle gjøre med skiene sine …

Hun hadde kommet hit for å glemme, men minnene traff henne fortsatt med voldsom kraft, og alt hun kunne se var den lange midtgangen foran seg. Hun kjente fortsatt støtet i hjertet.

Hun svelget og så for seg det unnskyldende ansiktsuttrykket til presten da hun gikk mot ham … så den flaue forloveren …

«Puis je vous aider avec vos bagages?»

Hva skulle hun gjøre med skiene? Hun satte bagene ned på den isete bakken igjen og lette etter et skistativ hun kunne sette dem i mens hun sjekket inn. Der var det. Til høyre for inngangen. Hun satte fra seg skiene før hun gikk tilbake for å hente bagasjen. Hun løftet bagene opp og bøyde seg ned for å ta tak i kofferthåndtaket. Hun følte seg som et pakkesel.

«Vos bagages, mademoiselle?»

Farens hånd rundt armen hennes da sannheten endelig hadde gått opp for henne.  Ydmykelse i stedet for glede på det som skulle ha vært den lykkeligste dagen i livet hennes …

Og nå var hun her. For å glemme.

Det viste seg å være mye vanskeligere enn hun hadde trodd.

«Ahem. Puis je vous aider?»

Hun ble vagt oppmerksom på en dyp, klingende stemme som sa noe på fransk og så opp i myke, mørkebrune øyne. Mann bak resepsjondisken stirret på henne som om hun hadde to hoder. Hva hadde han sagt? Kan jeg hjelpe deg med noe? «Å, ja visst. Innsjekking. Ja.»

Mannen nikket. «Bonsoir, mademoiselle. Bienvenue à Sainte Colette.»

Hun var i Frankrike og trengte å praktisere språkferdighetene sine. Greit. Hun hadde øvd på dette. Hva var det? Jeg vil gjerne ha nøklene til rommet mitt. Hun kremtet og sa, litt saktere enn hun hadde ønsket: «Oui. Bonsoir. Je … Je souhaiterais récupérer les clés de ma chambre.»

«Selvsagt.» Han forsto! Hun hadde tydeligvis klart det. Et smil dvelte rundt munnvikene hans, og de mørke øynene beveget seg ned mot skjermen. «Bare et øyeblikk, miss …?»

Rachel lente seg mot resepsjonsdisken. «Dr. Docteur.»

«Beklager, dr. …?» Han hadde ikke noe navneskilt, men til tross for smilet hadde han en autoritet som, etter det hun erfarte, bare fantes på eksklusive steder som Sainte Colette skisenter.

Kjekk på en superklisjéaktig måte. Pene øyne og bakovergredd, mørkt hår. Skjeggstubber. En sexy aksent som ga henne et sug i magen.

Ikke at hun la merke til menn nå for tiden, eller noensinne igjen. Ett knust hjerte i løpet livet var nok. Hun møtte den arrogante minen med sin egen og prøvde å huske jeg heter på fransk. «Eh … Je m’appelle dr. Rachel Tait.»

Hva hadde hun gjort med e-posten som eieren av skianlegget hadde sendt henne med instruksjoner om hvordan hun skulle orientere seg? Hun lette etter telefonen i håndvesken. «Jeg er her … J’ai...»

Hun hadde øvd på dette også, men den tre timer lange reisen opp i fjellene hadde gjort henne kvalm og søvnig. Å snakke et fremmed språk var en prøvelse akkurat nå.

Mannen smilte til henne, sannsynligvis av medlidenhet på grunn av den elendige uttalen hennes. «Jeg snakker engelsk, hvis det er lettere.»

Gudskjelov. Det gikk opp for henne at de tre siste tingene han hadde sagt hadde vært på engelsk uten at hun hadde lagt merke til det. Hun hadde tenkt på at hun hadde blitt forlatt ved alteret. Hvorfor hadde hun dratt med seg den deprimerende fortiden sin hit? Den tynget henne mer enn de tre bagene pluss skiene. Hun var her for å helbredes, ikke for å deppe.

Hun så på mannen og nikket. «Mye lettere. Takk skal du ha.»

«Velkommen til Sainte Colette.» Han rakte henne et kort i en liten pappholder. «Her er nøkkelen til hytten din. Nummer tolv. Bak denne bygningen, til venstre rundt hjørnet. Jeg skal ringe på Frederik. Han kan hjelpe deg med bagasjen.»

Fristende. I sin iver etter å forlate landet hadde hun ikke tenkt så mye på hva hun trengte til fire måneder i de franske alpene, så hun hadde pakket så å si hele garderoben sin. Det hadde mildt sagt vært vanskelig å sjonglere tre bager og ski.

Og sannheten var at hun desperat ønsket at noen skulle hjelpe henne for én gangs skyld, og at hun kunne slippe å late som om hun hadde hatt det bra siden den varme julidagen … siden så lenge hun kunne huske, faktisk. Hjertet hennes verket etter å si ja til tilbudet hans, men hun orket ikke å være høflig mot noen hun ikke kjente, og hun var overbevist om at hvis hun sa at hun hadde det bra mange nok ganger, så ville hun til slutt begynne å tro på det. «Det er ikke nødvendig. Det går bra.»

Mannen så overrasket ut. «Men …»

«Jeg klarer meg, takk», avbrøt hun ham mens trettheten trengte inn i beina hennes. Bagen på venstre skulder gnagde mot huden i nakken, og hun balanserte den andre mellom knærne og  resepsjonsdisken. Hun var ikke sikker på om hun kunne holde den der så særlig mye lenger. Dessuten måtte hun tisse.

«Vi har velkomstdrinker i baren …»

«Nei. Jeg har reist i noe som føles som flere dager. Jeg skal rett til sengs.» Velkomstdrink? Trodde han at hun var en gjest? Hun hatet småprat og kunne ikke tenke seg noe verre enn påtvunget sosial omgang. Det eneste hun ville, var å ta det boblebadet hun hadde blitt lovet i romspesifikasjonen og gå tidlig i seng slik at hun var uthvilt til den første arbeidsdagen sin i morgen. Så kunne hun møte, og forhåpentligvis imponere, den nye sjefen og komme i gang med jobben.

Mannen uten navneskilt nikket. «Jeg vil gjerne …»

«Nei» Hun løftet en hånd og snakket litt saktere i tilfelle han ikke forsto henne til tross for den upåklagelige engelsken. «Takk skal du ha. Jeg kan ta meg av bagasjen min selv.»

Overraskelsen flimret i øynene hans igjen, men så trakk han på skuldrene på en måte som sa at han ikke brydde seg så veldig. Og hun innså, nå på nært hold, hvor vakker han var.

Øynene hans møtte hennes, og hun så gull i det brune. En seig styrke. De var faktisk temmelig forlokkende. Han hadde et nærvær av rolig kontroll … det motsatte av det hun følte i møte med det granskende blikket.

Svaret hans var like tregt som ordene hennes hadde vært. «Som. Du. Ønsker. Dr. Tait.»

«Flott.». Hun bøyde seg slik at den tunge bagen som hvilte på knærne hennes gled ned på gulvet og signerte registreringsskjemaene han hadde skjøvet over skrivebordet. «Kan du kontakte Matthieu LeFevre og fortelle ham at den nye hotellegen har ankommet? Jeg skal møte ham presis klokken åtte i morgen tidlig. Jeg trenger en omvisning først.»

Hun nikket til mannen og overså at hun følte et snev av tiltrekning da han nikket kort tilbake, flyttet vesken på venstre skulder for å stoppe nakkeklemmen og gikk for å hente skiene sine. Hun var fast bestemt på ikke å gjøre flere feil før de fire månedene var omme.

Matthieu så den nye legen forsvinne inn i mørket utenfor og ristet på hodet. Han var ærlig talt målløs, og det skjedde ikke så ofte.

De automatiske glassdørene åpnet seg igjen, og han så den ensomme skikkelsen henge bagene sine over skuldrene samtidig som hun  mistet en ski. Så den lute holdningen hennes da hun bøyde seg ned for å plukke den opp for så å miste bagen på venstre skulder rett i bakken. Så Frederik komme løpende for å hjelpe, og så hånden hun løftet for å stanse ham.

Hva i helvete? Selvstendighet var én ting, men dette var bent frem stahet. Matt løp ut. «Dr. Tait, vær så snill, la oss hjelpe deg.»

«Jeg lar skiene stå her.» Hun børstet en lokk kastanjebrunt hår vekk fra det rødmende ansiktet mens hun satte skiene tilbake i stativet. «Jeg henter dem senere.»

«Jeg kan …»

«Vær så snill.» Hun sperret opp de grå øynene og ristet heftig på hodet. «Jeg klarer meg.»

Han stivnet og fanget blikket hennes. Hun mente det. Hun ville absolutt ikke ha hjelp, samtale eller selskap. Det var et problem siden feriestedet hans fokuserte på åpen, positiv og fremfor alt vennlig kommunikasjon. Men etter det anstrengte ansiktsuttrykket hennes å dømme tvilte han på at hun ville høre det akkurat nå.

«Som du vil.» Med et sukk gikk Matt inn igjen og ringte hotellbaren. «Louis? Det er Matt. Avbestill velkomstdrinkene til den nye legen. Beklager alt bryet.»

«Neeei! Ikke si at han ikke kommer. Hva skal vi gjøre? Vi kan ikke drive et sted på denne størrelsen uten en lege.»

«Å, hun har kommet. Hun vil bare ikke ha noe å drikke. Eller en velkomst, så vidt jeg kan se.»

«Vel, hun er her, det er da noe. Vi kan ta drinkene en annen gang» Vennen slappet av i stemmen. «Hvordan er hun?»

Det første som slo ham, var vanskelig. Kald. Men også vakker. Hun hadde i hvert fall gjort inntrykk. «Jeg lurer på om jeg burde ha intervjuet henne personlig i stedet for å la byrået ta seg av det, men jeg sjonglerte med så mye akkurat da. Jeg vet ikke helt hvordan hun vil håndtere kundene våre.»

«Har hun glemt å pakke silkehanskene sine?»

«De betaler mye for å bli behandlet godt. Og da forventer de å bli det også.» Hjertet sank da han tenkte på hvor lett hun hadde avfeid ham og de ansatte, på den uforskammede væremåten og det usynlige, men tydelige beskjeden om å holde avstand som sto som skrevet i pannen hennes. Rike gjester hadde helt spesielle krav og behov. Av og til vanvittige krav og behov – noe han gjorde sitt ytterste for ikke å oppmuntre, og, om mulig, ikke etterkomme – men de fortjente likevel å bli behandlet med høflighet. «Jeg må snakke med henne om det i morgen tidlig. Vi kan ikke la henne gjøre folk opprørte. Det er en samtale jeg ikke gleder meg til, tro du meg.»

«Gi henne en sjanse, Mattie. Kanskje hun finner seg til rette.»

«Den sjansen kan jeg ikke ta. Det er best å kvele det i fødselen. Jeg må si noe.» Uansett hvor lite lyst han hadde til det.

«Lykke til med det.» Louis lo, men så hadde han ikke møtt den formidable dr. Tait enda. «Og jeg mente, hvordan er hun? Sexy?»

«Kald.» Men han nølte idet han husket den flyktige sårbarheten i de store, grå øynene da han tilbød henne hjelp med bagasjen og hvor raskt det hadde forsvunnet. Den nøkterne, kastanjebrune frisyren som rammet inn det pene ansiktet. Den bestemte kjeven.

Men all ubeleilig tiltrekning ville utvilsomt forsvinne etter morgendagens vanskelige samtale.

Uff... Han skrubbet hånden over hodet mens frustrasjonen steg … Hva i helvete? Han hatet å se noen slite. Han avsluttet samtalen med Louis og ventet til den vanlige kveldsresepsjonisten deres, Zoe, kom tilbake fra pause før han trakk på seg hanskene og gikk for å bære skiene hennes bort til hytta.

Enten hun ville det eller ikke.

Det første Rachel la merke til da hun åpnet de tunge gardinene neste morgen, var utsikten mot den dype, indigoblå innsjøen og de svimlende, snødekte fjellene utenfor soveromsvinduet. Det var vakkert som et postkort og fikk hjertet hennes til å sukke etter et liv som byboer. Betagende beskrev det ikke godt nok – det var rett og slett fantastisk.

Det andre hun la merke til var stillheten.

Hun kunne ikke huske sist hun hadde hørt … vel, ingenting. Det var aldri stille på akuttmottaket; det var alltid pasienter, monitorer og skravling, og den lille leiligheten hennes i Leeds lå ut mot en hovedvei. Å ikke høre noe i det hele tatt var mildt sagt forvirrende. Ro var fremmed for henne, for selv om kroppen og omgivelsene hennes kunne være rolige, var hjernen hennes aldri det. Det var alltid en eller annen utfordring å løse: et vanskelig brudd, en uvanlig sykdom, en ubestemmelig diagnose. Hun likte å løse problemer.

Og hun elsket denne koselige hytta i lyst treverk. Den skandinaviskinspirerte innredningen hadde alt hun trengte, inkludert plass til skistøvler og ski ved inngangsdøren.

Skiene hadde blitt satt igjen av en ukjent budbringer, men hun skulle vedde på at det var den ulidelig hjelpsomme mannen fra resepsjonen i går kveld som hadde gjort det.

Hun husket de sjelfulle, mørke øynene og skuffelsen som hadde flimret i dem da hun hadde nektet å ta imot hjelp. Det spilte ingen rolle. Én ting Rachel Tait ikke trengte var hjelp fra en snill mann. Selv om smilet hans hadde vært varmt og vennlig, og hun måtte innrømme at han hadde vært en fryd for øyet.

Og veldig forbudt område.

Hun ville definitivt aldri gå inn i et forhold med en kollega igjen. Det førte kun til hjertesorg. Hun kunne se, men absolutt ikke røre.

Hun strakte seg, pustet inn den friske luften og følte seg mye mer positiv enn da hun kom. Dette var den første dagen i den nye jobben hennes. En ny utfordring. En jobb hun hadde tatt fordi …

Hun slo tanken fra seg og gikk til restauranten for å spise frokost.

Hun hadde egentlig ikke lagt merke til lobbyen da hun var her i går kveld, men hotellet hadde ikke spart på noe når det gjaldt innredning og atmosfære.

Hun sto med åpen munn og stirret på den ekstravagante, glitrende lysekronen som hang midt i rommet da hun hørte en stemme bak seg.

«Dr. Tait. God morgen.» Det var mannen fra i går kveld. «Jeg håper du har sovet godt?»

«Egentlig ikke, men det gjør jeg heller aldri den første kvelden på et nytt sted.» Hvorfor hadde hun ikke lagt merke til hvor høy han var? Eller hvor påfallende pen? Se, men ikke røre. «Var det du som satte skiene mine utenfor hytta?»

Han nikket. «Det var det.»

Som antatt. Ulidelig hjelpsom.

Og selv om hun hadde blitt irritert over at han ikke hadde gjort som hun ba om, så hadde det vært snilt av ham. «Greit. Takk for det.» Men nå følte hun at hun skyldte ham noe. Hun rotet i vesken etter litt penger og stakk dem til ham. «Takk for hjelpen.»

Han rynket pannen og tok ikke imot myntene. «Hva er dette?»

«Det er tips.» Var han ny? Eller tipset de ikke i Frankrike? Hun stakk dem til ham igjen. «Fordi du hjalp meg.»

«Det er virkelig ikke nødvendig.» Han blunket. «Jeg …»

«Jeg insisterer», avbrøt hun og la pengene i hånden hans. Men tenk om de ikke ga tips her? Å, kjære vene. Var det fornærmende? I noen kulturer var det det. Han så så forvirret ut at hun skiftet samtaleemne. «Kan du fortelle meg hvor restauranten ligger, er du snill?»

«Denne veien.» Fortsatt med myntene i hånden fulgte han henne over flisegulvet til Montagnerommet der han trakk ut en stol foran et stort vindu med samme utsikt som soverommet hennes. Bordet var dekket til to, med rykende kanner som hun forestilte  seg at inneholdt kaffe eller varm sjokolade.

«Takk skal du ha.» Hun satte seg og helte velduftende kaffe i en kopp. «Nå, kan du finne …?» Hun tok frem telefonen for å sjekke navnet. «Matthieu LeFevre for meg? Jeg må snakke med ham.»

«Sjefen? Ja visst.» Men i stedet for å gå for å finne eieren, satte han seg i stolen overfor henne og la myntene på bordet.

Rachel lente seg sjokkert tilbake. «Unnskyld meg. Hva er det du gjør?»

«Jeg er Matthieu LeFevre.» Han rakte ut hånden med et selvtilfreds smil. «Godt å endelig kunne presentere meg skikkelig for deg, dr. Tait.»

Nei! Det var ikke mulig. Var dette eieren av Sainte Colette? Mannen fra resepsjonen? Han som hadde båret skiene hennes i snøværet? Han hun nettopp hadde stukket penger til?

Hun hadde forventet en eldre mann. En forretningsmann. Ikke denne mannen.

Jord, sluk meg nå.

Så gikk det opp for henne at han måtte ha misforstått henne. «Jeg mener eieren …» Hun sjekket telefonen igjen. «Ja. LeFevre. Jeg må snakke med ham.»

«Fortsatt meg.» Han nikket. «Alle kaller meg Matt.»

Det vred seg i magen hennes. «Eier du dette feriestedet?»

«Ja. Er det et problem?»

Ubeleilig. Særlig siden hun hadde tenkt at han var en fryd for øyet. Og snill. Hun kunne ikke være tiltrukket av noen hun jobbet sammen med, samme hvor snille de var. Tiltrukket av hvem som helst, egentlig, men definitivt ikke en kollega. «Du er så … uventet. Jeg forestilte meg at du skulle være eldre.»

«Jeg er trettifire.» Øynene hans glitret fornøyelig. «Hvor gammel mener du at man må være for å eie en bedrift?»

«Jeg …» Han hadde selvsagt rett, men det var også tydelig at han nøt at hun ble flau. «Hvorfor sa du ikke noe før? I går kveld?» Hun stirret på den fortsatt utstrakte hånden hans og tok den, utilpass. Myntene glitret og hånte henne. «Er dette en slags lek for å ydmyke nyansatte? Introduksjon via ilddåp? Et forsøk på å gjøre meg til latter?»

«Nei.» Smilet hans falmet øyeblikkelig. «Det var ikke planen. Langt derifra»

«Jeg er ikke dum, Mr. LeFevre. Du kunne i det minste ha presentert deg i går kveld.»

«Jeg prøvde.» Han flyttet urolig på seg. «Men du lot meg ikke komme til orde. Du sa nei til tilbudet mitt om å hjelpe deg med bagasjen og ble sint da jeg foreslo at en av de ansatte kunne følge deg til hytta di. Jeg prøvde til og med å invitere deg på en velkomstdrink som jeg hadde organisert for at du skulle møte resten av staben og bli ordentlig introdusert for alle sammen. Inkludert meg.»

Hun hadde vært utslitt. Distrahert av grunnene til at hun kommet hit og usikker på om det i det hele tatt hadde vært en god idé. Det hadde det tydeligvis ikke vært. «Du kunne ha sagt noe når som helst.»

«Hva ville jeg ha oppnådd med det? Det ville ha satt deg i forlegenhet, noe jeg ikke ønsket, men ville det ha endret holdningen din?»

«Holdningen min?» Sjokk raste gjennom henne. Nei. Hun kunne ikke være tiltrukket av denne mannen.

«Jeg er svært påpasselig med omdømmet til feriestedet mitt, dr. Tait.» Stemmen hans var mild og lavmælt, men det var stål i den også. Han var en mann som likte å ha kontroll. «Hvis du er uhøflig mot de ansatte, er jeg redd for at du også vil være uhøflig mot gjestene mine.»

«Jeg behandler alle likt.»

«Da har vi store problemer. På Sainte Colette er vi stolte av vår varme gjestfrihet.» Han la vekt på varme idet han foldet hendene på en rektoraktig måte.

Hun lente seg frem og møtte det misbilligende blikket med sitt eget. «Og jeg behandler alle profesjonelt. Jeg beklager at jeg ikke hadde lyst til å ta en drink med fremmede da jeg var utslitt etter en lang reise. Men tro meg, jeg skal behandle pasientene mine med den respekten de fortjener.»

Ja. Det var en stor tabbe å komme hit. Hun hadde ikke engang begynt i jobben, og hun var allerede i konflikt. Denne mannen fikk virkelig frem den stridslystne siden hennes. Hvordan hadde hun kunnet tenke at han var en fryd for øyet?

Men hun hadde skrevet under på en kontrakt, og i motsetning til andre mennesker brøt ikke Rachel Tait løftene sine. «Jeg kan forsikre deg om at jeg har fått mye ros for hvor effektiv og nøyaktig jeg er til å stille diagnoser.»

Han lente fingertuppene mot hverandre. «Og hvordan oppfører du deg overfor pasientene?»

«Jeg jobbet på et travelt akuttmottak – du har ikke tid til å tenke på manerer når du driver med hjerte- og lungeredning.» Men ordene hans rystet henne. Hun hadde aldri opplevd at en pasient eller kollega hadde klaget på væremåten hennes, men …

Kald. Avvisende. Jo, det var det eksen hadde slengt etter henne for å føle seg bedre etter at han hadde avlyst bryllupet deres. Hun foretrakk å være uavhengig og selvstendig. Hun var praktisk og behersket, hun trengte ikke å dulle og degge med folk. Men det var visst en forbrytelse å kunne tenke følelsesløst og takle ting på en nøktern måte.

Halsen føltes plutselig stram. Hun tok en slurk vann. «Dette er ikke akkurat den starten jeg hadde håpet på.»

«Ikke jeg heller.» Mr. LeFevre pustet dypt ut og klistret på seg et smil som ikke nådde opp til øynene. «Jeg håper at vi bare har fått en dårlig start. Jeg forstår at du var sliten etter reisen, og jeg beklager virkelig hvis du føler deg som et offer for en spøk.»

Hun rettet seg opp. «Kan du være så snill å vise meg veien til legesenteret? Jeg tror det er på tide at jeg begynner å jobbe.»

Han rynket pannen. «Men du har jo ikke spist.»

«Jeg er ikke sulten.» Hun løftet koppen og prøvde å unngå å skjelve på hendene. «Det holder med kaffe.»

Jo fortere hun kom seg vekk fra ham, jo bedre.

«Som du vet, er dette et alpinanlegg med ski inn/ski ut. De fleste tar stolheisen opp og står på ski hjem, men det er også mulig å ta stolheisen ned igjen. Legesenteret ligger på toppen av hovedheisen, ved siden av restauranten med Michelin-stjerne, butikken og skiutleien. Bli med meg, er du snill.» Matt fulgte den nye legen til stolheisen utenfor resepsjonsområdet. Til å begynne med hadde han vært lettet over at hun hadde kledd seg etter forholdene, men lettelsen hadde blitt avløst av ny frustrasjon over hvor kjølig hun var. Hva var det med denne kvinnen? Hun trykket på alle knappene hans.

Han kom vanligvis godt overens med folk. Det hadde han alltid gjort. Han sørget for at han gjorde det. Men Rachel Tait? Irritabel, oppfarende og direkte uhøflig.

Hun bør være en fordømt god lege.

Men han måtte få dette til å fungere, og han mente at alle fortjente en sjanse, i hvert fall inntil videre. Han skulle vurdere profesjonaliteten hennes senere.

Han ventet på at hun skulle følge etter ham inn i stolheisen før han dro ned sikkerhetsstangen foran dem. Han så på henne mens hun satte seg til rette, tilsynelatende helt uberørt av prosessen og begynte å fortelle henne om jobben. «Det er en liten legepraksis nede i landsbyen som vi kan bruke, men når en skade er for alvorlig overfører vi personen til sykehuset. Noen ganger er skaden kanskje ikke livstruende, men pasienten trenger likevel øyeblikkelig hjelp her oppe. Vi foretrekker at gjestene våre får hjelp når de trenger det, der de trenger det.»

«Flott.» Et skarpt nikk. «Og personalet?»

«Vi har en sykepleier, en fysioterapeut på deltid og førstehjelpsutdannede skipatruljer. Vi prøver også ut droneovervåking for å få bedre oversikt over de mer utilgjengelige offpisteområdene. Noen av de ansatte utgjør redningsteamet.»

«Bra.»

«Det er også en fordel om helsepersonellet er gode på ski i tilfelle de trenger å se til pasienten før vi transporterer dem videre med snøskuter.»

«Jeg kan stå på ski.» Hun pustet ut i den iskalde luften. Stolheisen rykket og svingte i vinden, men hun viste absolutt ikke noe ubehag eller uro, bare den samme kjøligheten som hun hadde vist siden hun ankom. «Jeg har diskutert alt dette med byrået.»

«Ja, jeg vet det, men jeg ville forsikre meg om at du var trygg. Hvor har du lært å stå på ski?»

«Frankrike, Italia, Østerrike, USA. Jeg tilbrakte stort sett alle jule- og vinterferier i en skibakke et eller annet sted.»

«Jøss. Det er mye skikjøring.»

«Ja.» Hun nikket, og han prøvde å lese mellom linjene. De fleste skrøt av det vakre landskapet eller adrenalinet de opplevde i nedoverbakkene, snakket om afterski og all moroa, delte historier og sammenlignet alpinanlegg. Men Rachel illustrerte ikke minnene sine.

Han skjønte det. Noen ganger ville man ikke gjenoppleve fortiden. Men dette var bare en bli kjent-samtale. Kanskje Rachel Tait ikke ble kjent med folk? Dette kunne bli et problem siden kjendisene som kom hit forventet personlig service. «Kanskje du har lyst til å bli med i personalets skigruppe? Vi stenger heisene halv fem, fem dager i uken, men tirsdager og torsdager stenger vi klokken fire slik at de som ikke er på jobb kan nyte et rolig skianlegg og tomme løyper.»

«Jeg vil heller bare utforske på fridagene mine. Jeg rekker mer på en dag enn på tretti minutter.» Hun hevet brynene da hun så uttrykket hans og løftet en hånd. «Jeg liker å holde privatlivet mitt … privat.»

«Jeg skjønner.» Kanskje hun ikke lekte så godt med andre.

«Men jeg jobber godt i team, hvis det er det du er redd for.» Hun løftet haken og stirret ut mot fjellkjeden uten å møte blikket hans.

Stolheisen bremset, og de gikk av på hard, tettpakket snø før de fortsatte videre bort til bygningsklyngen til høyre der de ble møtt av Alfonse, kjøkkensjefen, som kom løpende ut av legesenteret og nesten kolliderte med dem. Den ene hånden hans var viklet inn i et rødt håndkle, han var blek og bet tennene sammen mens han snakket fransk i høyt tempo: «Hvor i helvete er helsepersonellet?»

«Legesenteret åpner ikke før om tjue minutter. Hva er i veien?»

«Hånden min.» Han løftet den slik at Matt kunne se, og han innså at håndkleet faktisk ikke var rødt, men hvitt med blodskjolder på. Store blodskjolder. Han vinket Rachel nærmere. «Dette er den nye legen. Hun kan ta en titt. Rachel …»

«Hva har skjedd?» Hun så fra Alfonse til Matt. «Det er best vi åpner legesenteret nå.»

Matt oversatte Alfonses fransk mens de skyndte seg inn. «Forskjærskniven glapp og skar ham i håndflaten. Han sier at det er dypt.»

«Greit» Hun nikket, helt uten følelser, mens de la pasienten på båren i behandlingsrommet. «La oss se hva du har gjort.»

Hun tok Alfonses hånd og surret langsomt av håndkleet. Såret var dypt og viste ting under huden som ingen burde se. Matt svelget og kastet et blikk på ansiktsuttrykket hennes. Hun forble likegyldig, men sa: «Imponerende arbeid, Alfonse. Det er dypt og kommer til å trenge noen sting. Det ser ut til at du må være borte fra jobben i noen dager.»

Matt skulle til å oversette, men kjøkkensjefen nikket og svarte på engelsk: «Og akkurat nå som det er høysesong.»

«Det er Mr. LeFevres jobb å bekymre seg for det, ikke din. Din er å bli bedre.» Hun begynte å åpne skuffer og skap og la forskjellige ting på en sølvfarget tralle. «Har du nøkkelen til medisinskapet, Mr. LeFevre? Jeg trenger lokalbedøvelse.»

Han dro hovednøklene opp av lommen og åpnet skapet.

«Kan du legge press på såret mens jeg forbereder dette?» De kjølige grå øynene møtte hans. «Vær så snill?»

Han visste at det var en hentydning til samtalen de hadde hatt tidligere og kjente et smil forme seg. Hun hadde hørt ham og prøvde å være høflig. Det var i det minste noe.

«Ok, Alfonse. Dette vil svi litt, og så vil håndflaten din begynne å bli nummen.» Hun tok hånden hans, la den på trallen og satte inn nålen.

Det kom et brått stønn, og så falt Alfonse forover og sendte vognen sidelengs. Rachel stanset vognen med hoften uten å nøle, tok pasienten i armene og la ham forsiktig ned på båren igjen. «Senk nakkestøtten, Mr. LeFevre. Han har besvimt. Vi må sørge for at han er trygg og stabil. Og legg en pute under knærne hans.»

Døren fløy opp, og en av gjestene, Bianca, en supermodell som bare var kjent under fornavnet sitt, stormet inn med blod rennende fra en flenge under øyet. «Kan ikke idiotene se seg for når de bærer på ski?»

Matts hjertefrekvens doblet seg. Han kunne ikke huske at de noensinne hadde hatt mer enn en håndfull medisinske problemer i løpet av åtte timer. Legesenteret hadde ikke offisielt åpnet enda, men det var allerede kø.

Hvor var sykepleieren? Gudskjelov at Rachel var her.

Hun blunket opp mot ham, helt rolig. «Finn litt gasbind og press det mot såret.» Så snudde hun seg mot Bianca og nikket til verdens mest kjente ansikt uten antydning til gjenkjennelse. «Jeg er redd det blir litt ventetid. Du må sitte ute på kontoret til jeg er ferdig her. Press gasbindet mot såret til jeg kommer, ok?»

«Hvorfor kan du ikke gjøre det nå?» Modellen reiste bust. «Hvor lenge må jeg vente?»

«Så lang tid det tar. Jeg er nødt til å prioritere etter hvor alvorlige situasjonene er.» Ingen unnskyldning, men også nok autoritet til at Bianca tok notis. Rachel vendte oppmerksomheten mot Alfonse igjen.

«Jeg skal fotograferes i morgen. Jeg kan ikke bli det med et hovent øye.» Bianca var på vei mot døren, men stanset for å se seg selv i speilet over servanten. «Trenger jeg plastisk kirurgi?»

Rachel løftet hodet fra Alfonse og sendte modellen et kort, vantro blikk som sa: Hvorfor er du fortsatt her? Men så myknet uttrykket hennes. «Jeg skal undersøke det grundig når jeg kommer inn til deg. Jeg er sikker på at de har flott sminke som de kan dekke det med. Bare vent i rommet ved siden av, er du snill.»

Matt var imponert. I stedet for å snerre, som han kanskje ville ha gjort i samme situasjon, var Rachels tone bestemt og høflig, men også myndig.

«All verdens sminke kan ikke dekke over hevelsen.» Bianca blunket tilbake tårene mens leppene formet en geip, og Matt lurte på om hun noensinne hadde blitt bedt om å vente før. Hun var kanskje supermodell, men Alfonses privatliv måtte ivaretas, og Rachel trengte plass. Han brøt inn: «Bli med meg, Bianca. La oss få på gasbindet.»

Rachel så opp etter å ha tatt blodtrykket på en nå halvt bevisstløs Alfonse. «Legg på is også, hvis du har noe.»

«Ja, is tror jeg vi har nok av.» Han gliste, og hun fulgte blikket hans ut mot snøen.

«Ja, selvfølgelig.» Men så virket det som om hun skjønte at han prøvde å spøke, og leppene hennes krummet seg oppover i et smil. «Ha! Fyll støvlene dine … eller kanskje en plastpose.»

Han ble helt målløs et øyeblikk. Ikke bare fordi hun smilte, noe han ikke sett henne gjøre før, men fordi ansiktet hennes forvandlet seg. Rynkene i pannen hennes forsvant, øynene lyste opp og gikk fra å være grå til å bli sølvglitrende og munnen hennes …

Herregud … Den munnen var guddommelig. Det var som å se på en annen kvinne. En mykere, vakrere og mer fortryllende kvinne. Det kilte i kroppen hans, og han fikk en merkelig tanke. Hvordan ville hun reagere på et kyss?

Hun møtte blikket hans. De forførende øynene ble slørete, som om den samme vanvittige ideen hadde slått henne også, men så så hun helt sjokkert ut og all følelse ble visket av ansiktet hennes. Hun vendte oppmerksomheten mot Alfonse, og varmen han hadde følt forsvant igjen.

Han hadde innbilt seg det, ikke sant? Den flyktige forbindelsen mellom dem? Han vendte tilbake til virkeligheten. Supermodellen stirret misfornøyd på ham, og legen hadde blitt knallrød i kinnene. Det var ikke bra.

«Ja vel, Bianca. La oss ordne opp i det kuttet.»

Skremt av det plutselige begjæret ledet han verdens nest vakreste kvinne ut av rommet.

Og lot den vakreste bli igjen for å ta seg av den skadde kokken.

